section_heading: Utrka
paragraph_text: Lewisu Hamiltonu je bilo potrebno osvojiti 8 bodova više od Sebastiana Vettela kako bi osigurao peti naslov. Na njegovom i Bottasovom Mercedesu je bila zamijenjena pumpa za rashladnu tekućinu. Kimi Räikkönen je startao na ultrasoftu, za razliku od Hamiltona i Bottasa koji su bili na supersoftu. Räikkönen je bolje startao i već do prvog zavoja pretekao Hamiltona, do se iza njih odigrala velika gužva u kojoj su bolide oštetili Fernando Alonso, Charles Leclerc, Lance Stroll i Romain Grosjean. Vettel je u pokušaju napada na Daniela Ricciarda izvrtio svoj bolid na stazi, te pao na 14. mjesto. U 3. krugu Räikkönen je imao 2 sekunde prednosti ispred Hamiltona, dok je Vettel pretekao Brendona Hartleya i Sergeja Sirotkina za 11. mjesto. Dva kruga kasnije, Stroll je dobio kaznu prolaska kroz bokseve, zbog incidenta na startu gdje izbacio Alonsa iz utrke. U 7. krugu, Max Verstappen koji je startao osamnaesti, je već bio na 6. mjesto, dok se Vettel vozio na 8. mjestu. Krajem devetog kruga Ricciardo je odustao, nakon čega je označen virtualni sigurnosni automobil. Dva kruga kasnije Hamilton je ušao u boks za vrijeme virtualnog sigurnosnog automobila. Britanac se vratio na 3. mjesto iza Bottasa.